作者:高適
標題:宋中別周、梁、李三子
內容:曾是不得意，適來兼別離。如何一尊酒，翻作滿堂悲。周子負高價，梁生多逸詞。周旋梁宋間，感激建安時。白雪正如此，青雲無自疑。李侯懷英雄，骯髒乃天資。方寸且無間，衣冠當在斯。俱為千里遊，忽念兩鄉辭。且見壯心在，莫嗟攜手遲。涼風吹北原，落日滿西陂。露下草初白，天長雲屢滋。我心不可問，君去定何之。京洛多知己，誰能憶左思。